Bratislava 28. marca (TASR) - Morálne i finančné ocenenie za dlhoročnú prácu pri výchove a vzdelávaní mladej generácie si dnes od prednostu Krajského úradu (KÚ)v Bratislave Branislava Longauera, prevzalo 63 učiteľov. V Zrkadlovej sieni Primaciálneho paláca v Bratislave sa stretli najlepší pedagógovia z materských, základných a stredných škôl piatich bratislavských okresov, ako aj z okresov Pezinok, Malacky a Senec.
"Medzi nimi sú aj takí, ktorí v školstve pracujú vyše 40 rokov," uviedol pre TASR vedúci metodického oddelenia KÚ Bratislava Roman Csabay. Podľa neho je to po niekoľkých rokoch obnovenie tradície pri príležitosti Dňa učiteľov. Zo škôl i okresných úradov dostali vyše 150 návrhov, ktoré vyhodnotila deväťčlenná komisia. Vybraní učitelia okrem ďakovného listu prednostu Krajského úradu dostali aj peňažnú odmenu vo výške 5 000 korún.